Document ID: 32014R0722

NÕUKOGU MÄÄRUS (EL) nr 722/2014,
24. juuni 2014,
millega muudetakse määrust (EL) nr 1387/2013, millega peatatakse teatavatele põllumajandus- ja tööstustoodetele kehtestatud ühise tollitariifistiku ühepoolsete tollimaksude kohaldamine
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 31,
võttes arvesse Euroopa Komisjoni ettepanekut
ning arvestades järgmist:
(1)
Liidu huvides on peatada täielikult ühise tollitariifistiku ühepoolsete tollimaksude kohaldamine 100 toote puhul, mis ei ole praegu loetletud nõukogu määruse (EL) nr 1387/2013 I lisas (1). Need tooted tuleks seepärast lisada kõnealusesse lisasse.
(2)
Liidu huvides ei ole enam jätkata ühise tollitariifistiku ühepoolsete tollimaksude peatamist seitsme toote puhul, mis on praegu loetletud määruse (EL) nr 1387/2013 I lisas. Seepärast tuleks need tooted nimetatud lisast välja jätta.
(3)
Selleks et võtta arvesse toodete tehnilist arengut ja majandussuundumusi turul või teha keelelisi kohandamisi, on vaja muuta määruse (EL) nr 1387/2013 I lisas esitatud 76 peatatud toote kirjeldusi. Lisaks tuleks muuta nelja täiendava toote TARICi koode. Vajalikuks peetakse ka kolme täiendava toote mitme liigi all esitamist. Peatamised, mille puhul on vaja teha muudatusi, tuleks välja jätta määruse (EL) nr 1387/2013 I lisa peatamiste loetelust, ning muudetud peatamised tuleks lisada kõnealusesse loetelusse.
(4)
Liidu huvides on nelja toote puhul vaja muuta nende kohustusliku läbivaatamise kuupäeva, et võimaldada tollimaksuvaba importi pärast kõnealust kuupäeva. Kõnealused tooted on läbi vaadatud ning teatatud on nende järgmise kohustusliku läbivaatamise muudetud kuupäevad. Seetõttu tuleks need määruse (EL) nr 1387/2013 I lisa peatamiste loetelust välja jätta ning pärast vajalikke muudatusi uuesti lisada kõnealusesse loetelusse.
(5)
On vaja ümber grupeerida neli toodet, mis kuuluvad nelja erineva tootekirjelduse alla. Need neli toodet peaksid nüüd olema hõlmatud kahe tootekirjeldusega. Lisaks on muutunud ülearuseks nimetatud nelja peatamise praegune kahetine liigitamine, mida tuleks seetõttu muuta. Need peatamised tuleks seepärast välja jätta määruse (EL) nr 1387/2013 I lisa peatamiste loetelust ning muudetud peatamised tuleks uuesti lisada kõnealusesse loetelusse.
(6)
Selleks et nõuetekohaselt tagada, et peatamine soodustab selliste ettevõtete konkurentsivõimet, kes on seotud toodetega, mille TARICi kood on 4408393010, tuleks nimetatud toodetega seotud peatamist hakata kohaldama 1. jaanuarist 2014.
(7)
Selguse huvides tuleks muudetud kanded tähistada tärniga.
(8)
Määruse (EL) nr 1387/2013 II lisa tuleks täiendada täiendavate mõõtühikutega mõne sellise uue toote puhul, mille peatamised on lubatud, et võimaldada asjakohast statistilist järelevalvet. Järjepidevuse huvides tuleks määruse (EL) nr 1387/2013 I lisast kõrvaldatud toodetele määratud täiendavad mõõtühikud välja jätta ka kõnealuse määruse II lisast.
(9)
Seepärast tuleks määrust (EL) nr 1387/2013 vastavalt muuta.
(10)
Kuna käesolevas määruses sätestatud muudatused peavad jõustuma 1. juulil 2014, tuleks käesolevat määrust kohaldada alates samast kuupäevast ning see peaks jõustuma Euroopa Liidu Teatajas avaldamise päeval,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 1387/2013 I lisa tabelit muudetakse järgmiselt:
1)
pealkirja ja tabeli vahele lisatakse järgmine märkus:
„(*)
Käesolevas lisas esitatud toote suhtes kehtestatud ühepoolsete tollimaksude kohaldamise peatamine, millega seoses on CN-koodi või TARICi koodi või tootekirjeldust või kohustuslikku läbivaatamise kuupäeva muudetud nõukogu 24. juuni 2014. aasta määrusega (EL) nr 722/2014 (millega muudetakse määrust (EL) nr 1387/2013, millega peatatakse teatavatele põllumajandus- ja tööstustoodetele kehtestatud ühise tollitariifistiku ühepoolsete tollimaksude kohaldamine) (ELT L 192, 1.7.2014, lk 9).”;
2)
käesoleva määruse I lisas loetletud toodete read lisatakse määruse (EL) nr 1387/2013 I lisa tabeli esimeses veerus esitatud CN-koodide järjestuse alusel;
3)
jäetakse välja read, mis käesoleva määruse II lisas on nähtud ette CN-koodide ja TARICi koodidega toodete jaoks.
Artikkel 2
Määruse (EL) nr 1387/2013 II lisa muudetakse järgmiselt:
1)
lisatakse selliste täiendavate mõõtühikute read, mille CN-koodid ja TARICi koodid on sätestatud käesoleva määruse III lisas;
2)
lisatakse selliste täiendavate mõõtühikute read, mille CN-koodid ja TARICi koodid on sätestatud käesoleva määruse IV lisas.
Artikkel 3
Käesolev määrus jõustub selle Euroopa Liidu Teatajas avaldamise päeval.
Seda kohaldatakse alates 1. juulist 2014.
Toodete suhtes, mille TARICi kood on 4408393010, kohaldatakse seda siiski alates 1. jaanuarist 2014.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 24. juuni 2014

Labels: 3
1
15
6